[{"text_idx": "#000002", "text": "Ail-feddwl sut rydym ni\u2019n \u2018brandio\u2019 ein dinasoedd ar o\u0302l COVID-19"}, {"text_idx": "#000004", "text": "Yn ein post diweddaraf, mae Dr Laura Reynolds yn canolbwyntio ar oblygiadau posibl COVID-19 ar gyfer sut rydym yn blaenoriaethu ac yn brandio ein dinasoedd, gan edrych yn gyntaf ar yr effaith bosibl ar gydweithio lleol, ac yn ail, ar ailfywiogi gwydnwch amgylcheddol a chymdeithasol posibl."}, {"text_idx": "#000005", "text": "Beth allai oblygiadau pandemig Covid-19 fod ar gyfer datblygu brandiau dinasoedd mwy cynhwysol a chynaliadwy?"}, {"text_idx": "#000006", "text": "Mae dinas yn ei hanfod yn ganolbwynt ar gyfer gweithgaredd cymdeithasol, economaidd a diwylliannol, gan ddenu preswylwyr, gweithwyr, busnesau, buddsoddwyr, myfyrwyr a thwristiaid i\u2019w strydoedd llawn traffig. Mae ton ar o\u0302l ton o gyfnodau clo wedi gorfodi dinasoedd i arafu. Dros dro o leiaf, gorfodwyd busnesau, lletygarwch, hamdden a manwerthu i gau eu drysau. Ataliwyd teithiau hamdden a busnes a dechreuodd llawer o weithwyr swyddfa a chanol y ddinas weithio gartref. Rydym yn aros i weld sut y bydd Covid-19 wedi effeithio ar ein dinasoedd yn y tymor hir. Eto i gyd eisoes ceir consensws cynyddol y gallai \u2018cyfaredd\u2019 dinasoedd newid."}, {"text_idx": "#000007", "text": "Cyn y pandemig roedd y ffordd roedd dinasoedd yn cael eu marchnata a\u2019u hyrwyddo eisoes yn newid. Roedd dyddiau sloganau bachog, logos oedd yn aml yn aneglur a naratif brandiau wedi\u2019u sgriptio\u2019n fanwl eisoes wedi\u2019u rhifo. Yn eu lle, roedd ymagwedd fwy cynaliadwy a chysylltiedig at frandio dinasoedd yn dod i\u2019r amlwg. Roedd yn canolbwyntio ar hanfod lle, ei arferion, ei bolisi\u0308au ac yn bwysicaf oll ei bobl. Roedd rhanddeiliaid lleol oedd yn byw, yn gweithio ac yn buddsoddi mewn dinasoedd yn cael eu hannog i gyfrannu at gynllunio a chyflawni gweithgareddau brandio oedd yn adlewyrchu eu gweledigaeth ar gyfer y ddinas. Er bod angen gwneud mwy i gynnwys pobl wrth gyflwyno eu dinasoedd, roedd arwyddion cadarnhaol bod newid ar y gweill."}, {"text_idx": "#000008", "text": "Mae\u2019r darn hwn yn canolbwyntio ar oblygiadau posibl Covid-19 o ran y ffordd rydym ni\u2019n blaenoriaethu ac yn brandio ein dinasoedd: gan edrych yn gyntaf ar yr effaith bosibl ar gydweithio lleol, ac yn ail ar y posibilrwydd o ailfywiogi gwydnwch amgylcheddol a chymdeithasol. Mae\u2019r rhain ymhlith y thema\u0302u y byddaf yn eu harchwilio, gyda fy mentor prosiect Max Munday (Uned Ymchwil Economi Cymru, Prifysgol Caerdydd), mewn gwaith maes arfaethedig yng Nghaerdydd."}, {"text_idx": "#000010", "text": "Yn ystod argyfwng Covid-19 rydym ni wedi gweld ymdeimlad pobl eu bod yn perthyn i\u2019w cymuned leol yn cynyddu. Canfu arolwg diweddar gan YouGov fod hyd at 40% o\u2019r cyhoedd wedi nodi cynnydd yn eu \u2018hymdeimlad o gymuned\u2019 yn ystod 2020, gyda hyn yn codi mor uchel a\u0302 50% mewn pobl dros 65 oed. Roedd yr effaith gadarnhaol ar bobl ifanc yn dal i fod lawer yn is. Datgelodd arolwg diweddar gan Lywodraeth Cymru yn 2020 fod hyd at 75% o\u2019r bobl yn yr arolwg yn nodi eu bod yn teimlo ymdeimlad o gymuned, i fyny o 52% yn 2018-2019."}, {"text_idx": "#000011", "text": "Ond mae\u2019n ymddangos fod effeithiau\u2019r pandemig ar drigolion dinasoedd yn amrywio, gydag astudiaeth gan Bwyllgor Tai Cynulliad Llundain yn awgrymu bod bron i hanner y bobl yn Llundain sy\u2019n dymuno symud ty\u0302 o ganlyniad i\u2019r pandemig yn awyddus i symud allan o\u2019r ddinas. Ymhlith y prif resymau a nodwyd dros adleoli oedd mynediad at fannau gwyrdd, siopau lleol a theulu a/neu ffrindiau. Am y tro cyntaf ers dros 30 mlynedd, rydym yn wynebu\u2019r posibilrwydd o ostyngiad ym mhoblogaeth Llundain."}, {"text_idx": "#000012", "text": "Mae dinasoedd yn wynebu\u2019r her o sut i fynd ati i ailgysylltu a\u0302 phreswylwyr, gweithwyr, busnesau a buddsoddwyr lleol. Mae llawer ohonom sy\u2019n gweithio ac yn ymchwilio ym maes rheoli lleoedd a brandio yn galw am roi penderfyniadau yn o\u0302l i\u2019r bobl leol. Wrth feddwl am yr adferiad felly, dylid gwneud cynlluniau gyda\u2019r gymuned yn hytrach nag ar ran y gymuned. Mae\u2019n hanfodol fod rhanddeiliaid lleol yn cael llais wrth bennu hanfod y ddinas a\u2019r hyn maen nhw am iddi fod yn y dyfodol. Mae hyn yn cynnwys mwy o ffocws ar ymgysylltu a\u0302 dinasyddion a phobl leol yn cyfrannu mwy o lawer at lunio datblygiad lleol (creu lleoedd)."}, {"text_idx": "#000013", "text": "Mae dinasoedd hefyd yn dibynnu ar ddenu a chadw talentau a busnesau. Mae denu gweithwyr i ddinas neu ranbarth yn dod a\u0302 buddion sylweddol i ddatblygiad economaidd, enw da, cyfaredd ac yn y pen draw gystadleurwydd y lle. Ac eto, sut gall lleoedd fynd ati i gadw eu cyfaredd a denu\u2019r talentau gorau yn y cyfnod ansicr hwn?"}, {"text_idx": "#000015", "text": "Nid newid dyfodol dinasoedd mae\u2019r pandemig wedi\u2019i wneud, ond yn hytrach mae wedi cyflymu\u2019r newid hwnnw. Roedd y graddau yr ystyrid bod dinas yn ymwybodol o ystyriaethau amgylcheddol eisoes yn dylanwadu ar ei henw da. Roedd galwadau am flaenoriaethu cerddwyr dros geir; ffocws ar lasu canol dinasoedd; adfywio gweithleoedd a mannau cymunedol awyr agored yn greadigol; a chyd-greu gweithgareddau i gysylltu cymunedau. Dros y flwyddyn ddiwethaf mae pobl yn fwy ymwybodol fyth, ac yn fodlon gwthio i sicrhau\u2019r trawsnewidiad economaidd-gymdeithasol ac amgylcheddol hwn. Gyda\u2019r newidiadau hyn daw galwadau cynyddol ar i breswylwyr, gweithwyr, busnesau, llywodraeth leol, buddsoddwyr ac ymwelwyr ddod at ei gilydd i (ail)lunio\u2019r lle a lleddfu diraddio amgylcheddol ac allga\u0301u cymdeithasol."}, {"text_idx": "#000016", "text": "Mae dinasoedd hefyd yn gyrchfannau teithio a hamdden poblogaidd. Ond mae\u2019r cyrchfannau mwyaf poblogaidd yn gallu dioddef yn sgil eu llwyddiant eu hunain. Mae gor-dwristiaeth, yn benodol, wedi arwain at ganlyniadau amgylcheddol a chymdeithasol dramatig i rai dinasoedd poblogaidd. Yn eu plith mae Fenis a Barcelona, ond mae llawer o ddinasoedd yn profi anawsterau tebyg. Yn wir mae\u2019r cyfnodau clo a gwaharddiadau teithio wedi dangos cost amgylcheddol niferoedd uchel o ymwelwyr. Mae ansawdd y dw\u0302r yn Fenis wedi gwella i lefelau na welwyd eu tebyg gyda\u2019r lleihad yn y defnydd o gychod a thwristiaeth. Yn Barcelona, roedd tensiynau rhwng twristiaid, y diwydiant twristiaeth a phobl leol yn uwch nag erioed yn 2019. Erbyn 2020 roedd y gwrthwyneb yn wir wrth i\u2019r fasnach dwristiaeth wynebu cau bron yn llwyr. Mae rhagolygon y diwydiant twristiaeth wedi\u2019u niweidio gan y pandemig ond ceir galwadau am gydbwysedd a chymedroli wrth i\u2019r dinasoedd adfer ac atgyweirio. Anogir modelau busnes twristiaeth sy\u2019n cydweddu ag agweddau mwy cynaliadwy gan gydbwyso gofynion twristiaeth a\u0302\u2019r gallu i fyw yn y dinasoedd. Yn wir mae llawer o ddinasoedd twristaidd ar draws Ewrop yn nodi bod y lleihad mewn teithio rhyngwladol a chymudo wedi gwella agweddau ar amgylchedd y ddinas dros dro, yn enwedig ansawdd yr aer."}, {"text_idx": "#000017", "text": "Hefyd amlygwyd y costau iechyd a chymdeithasol uwch i grwpiau ymylol a bregus yn sgil y pandemig. Mae ymchwil yn dal i ddangos mai\u2019r cymdogaethau gorlawn a thlotaf yn y dinasoedd sydd wedi\u2019u taro galetaf gan y pandemig. Wrth i\u2019r pandemig fynd rhagddo, mae anghydraddoldebau\u2019n parhau i gynyddu. Mae cyflwyno sylwedd yn golygu defnyddio polisi\u0308au a chefnogaeth i helpu\u2019r rhai sy\u2019n ei chael hi\u2019n fwyaf anodd a llunio ymagwedd gynaliadwy sydd o fudd i bob rhan o\u2019r gymuned."}, {"text_idx": "#000021", "text": "Mae\u2019r farn ar ddyfodol brandio dinasoedd yn parhau\u2019n gymysg. Mae rhai yn lled obeithiol y bydd y saib yn gyfle i\u2019r rheini sy\u2019n rheoli ac yn marchnata dinasoedd fyfyrio, ailfeddwl ac esblygu. Mae eraill yn awgrymu newid blaenoriaethau\u2019n barhaol, ac yn sgil hynny, y ffordd rydym ni\u2019n gweld ein dinasoedd. Ceir pryder hefyd y gallai brandio dinasoedd fynd am yn o\u0302l, wrth i ddinasoedd geisio adfer colledion economaidd a dychwelyd at dactegau marchnata a chyfathrebu er mwyn denu ymwelwyr yn gyflym."}, {"text_idx": "#000022", "text": "Dros y misoedd nesaf byddwn yn ystyried sut yr hoffai busnesau, preswylwyr a chynrychiolwyr llywodraeth leol yng Nghaerdydd (ail)flaenoriaethu a chyflwyno eu dinas yn y dyfodol a sut y gallai effeithiau pandemig Covid-19 effeithio ar yr ymatebion hyn. Fel prifddinas Cymru gyda phoblogaeth sydd o ddeutu traean o filiwn, mae\u2019n bosibl y bydd Caerdydd yn profi problemau gwahanol o\u2019i chymharu a\u0302 chytrefi mwy o faint."}, {"text_idx": "#000023", "text": "Mae gennym ddiddordeb arbennig mewn archwilio\u2019r ddwy thema yn y darn hwn. Yn gyntaf, gwerthuso ymatebion cyfunol, mewn grwpiau o randdeiliaid ac ar draws y ddinas. Yn ail, ymchwilio a oes newid wedi bod yn y blaenoriaethau\u2019n ymwneud a\u0302 chynaladwyedd cymdeithasol ac amgylcheddol y ddinas a sut yr hoffai\u2019r rhanddeiliaid lleol hyn weld y datblygiadau hynny yn rhan o\u2019r gwaith o ddatblygu a chyflawni gweledigaeth tymor hirach eu dinas."}, {"text_idx": "#000024", "text": "Dangosodd fy ymchwil flaenorol yng Nghaerfaddon a Bryste fod cydweithio yn cynnig llwybr allweddol i randdeiliaid lleol lunio eu dinasoedd, ond yn aml roedd rhwystrau a gwrthdaro yn atal mynediad ac elw cyfartal o\u2019r datblygiadau hyn. Gan adeiladu ar yr astudiaethau hyn, bydd y gwaith yng Nghaerdydd yn edrych ar sut y gall cynnwys rhanddeiliaid lleol yn fwy gweithredol helpu i ddatrys gwrthdaro a sicrhau datrysiadau cyffredin i\u2019r heriau mae dinasoedd yn eu hwynebu."}, {"text_idx": "#000030", "text": "Oni nodir fel arall, mae'r safbwyntiau a geir yn y blog hwn yn perthyn i'r awdur ac nid ydynt o reidrwydd yn cynrychioli barn Prifysgol Caerdydd."}, {"text_idx": "#000032", "text": "Cewch hyd i ni ar Facebook"}]